Budapest Főváros Önkormányzata Közgyűlésének .../2025. (...) önkormányzati rendelete
a fővárosi lakásrezsi-támogatásról szóló 30/2020. (VI. 5.) önkormányzati rendelet módosításáról
[1] Budapest Főváros Önkormányzata Közgyűlésének a célja egy olyan kiegészítő támogatási rendszer kidolgozása, amelyben a panelházak energetikai korszerűsítése érdekében a Budapesti Zöld Panelprogramban részt vevő társasházak alacsonyabb jövedelmű társtulajdonosai, a lakhatáshoz kapcsolódó – a programban való részvétel miatt átmenetileg megnövekedett – havi kiadásaik megfizetéséhez célzott segítséget kaphatnak. 
[2] Budapest Főváros Önkormányzata Közgyűlése az Alaptörvény 32. cikk (2) bekezdésében meghatározott eredeti jogalkotói hatáskörében és az Alaptörvény 32. cikk (1) bekezdés a) pontjában és a Magyarország helyi önkormányzatairól szóló 2011. évi CLXXXIX. törvény 23. § (4) bekezdés 4. pontjában meghatározott feladatkörében eljárva a következőket rendeli el:
1. §
A fővárosi lakásrezsi-támogatásról szóló 30/2020. (VI. 5.) önkormányzati rendelet 1. §-a helyébe a következő rendelkezés lép:
„1. §
E rendelet határozza meg 
a)	a közüzemi szolgáltatók (a továbbiakban: szolgáltató) által nyújtott egyes közszolgáltatásokat igénybe vevő rászoruló fővárosi személyeknek nyújtott rendszeres díjtámogatás (a továbbiakban: díjtámogatás), 
b)	a Budapest Zöld Panelprogram kiegészítő támogatás (a továbbiakban: kiegészítő támogatás), és
c)	az eseti támogatás 
(a díjtámogatás, a kiegészítő támogatás és az eseti támogatás a továbbiakban együtt: fővárosi lakásrezsi-támogatás) szabályait.”
2. §
A fővárosi lakásrezsi-támogatásról szóló 30/2020. (VI. 5.) önkormányzati rendelet 1. alcíme a következő 1/A. §-sal egészül ki:
„1/A. §
E rendelet alkalmazásában háztartás az egy lakásban együtt lakó, ott bejelentett lakóhellyel vagy tartózkodási hellyel rendelkező személyek közössége.”
3. §
A fővárosi lakásrezsi-támogatásról szóló 30/2020. (VI. 5.) önkormányzati rendelet a következő alcímmel egészül ki:
„2/A. Budapest Zöld Panelprogram kiegészítő támogatás
6/A. §
Ezen alcím alkalmazásában
1.	elkölthető jövedelem: végrehajtási eljárás során a jövedelmet terhelő levonásra, letiltásra tekintettel számolt jövedelem,
2.	fogyasztási egység: a szociális igazgatásról és szociális ellátásokról szóló 1993. évi III. törvény 33. § (2) bekezdésében meghatározott fogalom.
6/B. §
(1) A Fővárosi Közgyűlés határozatával jóváhagyott, a főváros közigazgatási területén található iparosított technológiával épített társasházak és lakószövetkezeti épületek komplex energetikai célú felújítását támogató pályázaton (a továbbiakban: Budapest Zöld Panelprogram) felújítási támogatást elnyert társasház közgyűlése által a felújításhoz kapcsolódóan a lakástulajdonos terhére megállapított havi célbefizetés támogatására Budapest Zöld Panelprogram kiegészítő támogatás vehető igénybe.
(2) A Budapest Zöld Panelprogramban támogatást elnyert társasházban lévő lakás természetes személy tulajdonosa kiegészítő támogatásra jogosult, ha a háztartása egy fogyasztási egységre jutó elkölthető jövedelme nem haladja meg a megélhetési jövedelmi küszöb 150 százalékát, egyedül élő igénylő esetén a megélhetési jövedelmi küszöb 200 százalékát. Az alcím alkalmazásában megélhetési jövedelmi küszöb alatt 200 ezer Ft-ot kell érteni.
(3) A kiegészítő támogatásban részesülő személy a Budapest Zöld Panelprogramban felújítási támogatást elnyert társasház közgyűlése által a felújításhoz kapcsolódóan a lakástulajdonos terhére megállapított havi célbefizetés egy részének a társasház részére történő megfizetése alól mentesül olyan módon, hogy a havi célbefizetésnek csak a kiegészítő támogatással csökkentett részét köteles megfizetni a társasház részére, a díj fennmaradó részét, mint támogatási összeget pedig a Fővárosi Önkormányzat által nyújtott támogatásból az Alapítvány havonta fizeti meg a társasház részére.
(4) A kiegészítő támogatásra jogosult személy 12 havi kiegészítő támogatásra jogosult. A kiegészítő támogatás folyósításának feltétele, hogy annak forrása az Alapítványnál rendelkezésre álljon.
6/C. §
A kiegészítő támogatás mértéke
a)	– ha a háztartásban az egy fogyasztási egységre jutó elkölthető jövedelem összege a megélhetési jövedelmi küszöböt eléri vagy meghaladja – a háztartásban az egy fogyasztási egységre jutó elkölthető jövedelemmel arányosan megállapított összeg, amely legalább ötezer forint, legfeljebb a célbefizetés összegének 90%-a, vagy
b)	– ha a háztartásban az egy fogyasztási egységre jutó elkölthető jövedelem összege a megélhetési jövedelmi küszöbnél alacsonyabb – a célbefizetés összegének 90%-a.
6/D. §
(1) A kiegészítő támogatásra jogosult az igénylését az Alapítvány által külön erre rendszeresített és az Alapítvány honlapján is közzétett igénylőlapon nyújthatja be. Az igénylőnek csatolnia kell a Budapest Zöld Panelprogramban felújítási támogatást elnyert társasház által a felújításhoz kapcsolódóan a lakástulajdonos terhére megállapított havi célbefizetésről szóló társasházi közgyűlési határozat másolatát, továbbá a támogatásra való jogosultság megállapításához, valamint a támogatás összegének a megállapításához szükséges dokumentumokat.
(2) Az Alapítvány az igénylés benyújtásától számított 15 napon belül megvizsgálja, hogy az megfelel-e a feltételeknek.
(3) Az Alapítvány a benyújtott kérelem alapján a kiegészítő támogatás összegét a jogosult nevére szólóan, közvetlenül a társasház részére utalja át.
(4) A kiegészítő támogatásban részesülő személy által jogosulatlanul igénybe vett kiegészítő támogatás összege az Alapítványnak visszajár. Ezt az igényét az Alapítvány a társasházzal szemben érvényesítheti.”
4. §
A fővárosi lakásrezsi-támogatásról szóló 30/2020. (VI. 5.) önkormányzati rendelet 8. §-a a következő (6) bekezdéssel egészül ki:
„(6) A kiegészítő támogatás és az eseti támogatás vonatkozásában az Alapítvány támogatási szabályzatában további részletes szabályokat állapíthat meg. Az Alapítvány a szabályzat elfogadása előtt köteles kikérni a Fővárosi Önkormányzat véleményét.”
5. §
A fővárosi lakásrezsi-támogatásról szóló 30/2020. (VI. 5.) önkormányzati rendelet
a)	3/A. § záró szövegrészében a „legfeljebb 220 ezer” szövegrész helyébe a „legfeljebb 230 ezer” szöveg,
b)	3/B. § (2) bekezdés záró szövegrészében a „130 ezer” szövegrész helyébe a „140 ezer” szöveg,
c)	3/B. § (3) bekezdésében az „a 130 ezer” szövegrész helyébe az „a 140 ezer” szöveg,
d)	8. § (2) bekezdésében a „szerinti lakásrezsi-támogatásokra” szövegrész helyébe a „szerinti fővárosi lakásrezsi-támogatásokra” szöveg és az „a lakásrezsi-támogatással” szövegrész helyébe az „a fővárosi lakásrezsi-támogatással” szöveg,
e)	8. § (3) bekezdésében a „támogatási összeg – a 7. § (1) bekezdése szerinti kivétellel – kizárólag” szövegrész helyébe az „éves támogatás összege kizárólag” szöveg, a „2. § szerinti díjtámogatás” szövegrész helyébe a „fővárosi lakásrezsi-támogatás” szöveg és a „díjtámogatás” szövegrész helyébe a „fővárosi lakásrezsi-támogatás” szöveg
lép.
6. §
Hatályát veszti a fővárosi lakásrezsi-támogatásról szóló 30/2020. (VI. 5.) önkormányzati rendelet
a)	3. § (2) bekezdése,
b)	7. § (5) bekezdése.
7. §
Ez a rendelet 2026. január 1-jén lép hatályba.

Általános indokolás
A  Fővárosi  Közgyűlés a fővárosi lakásrezsi-támogatásról szóló 30/2020. (VI. 5.) önkormányzati rendelete a budapesti családok támogatására nyújt szolgáló közműszolgáltatói számlákban felhasználható rendszeres díjtámogatást, a lakásfenntartási kiadások megfizethetőségének az elősegítése, az energiaszegénység enyhítése, valamint a hátralékosság megelőzése érdekében, valamint a eseti támogatásként hátralékkiegyenlítő támogatást, krízistámogatást és rendkívüli támogatást. 
A rendeletben szabályozott fővárosi támogatási rendszer újabb támogatási formával való kiegészítését a Budapesti Zöld Panelprogramban elindítása, és az abban részt vevő társasházak alacsonyabb jövedelmű társtulajdonosai a lakhatáshoz kapcsolódó – a programban való részvétel miatt átmenetileg megnövekedett – havi kiadásai indokolja. A Budapesti Zöld Panelprogram a Fővárosi Önkormányzat a Budapest Főváros Önkormányzata Szervezeti és Működési Szabályzatáról szóló Budapest Főváros Önkormányzata Közgyűlésének 1/2020. (II. 5.) önkormányzati rendeletének 2. § 5b. pontjában, valamint 6. pontjában meghatározott, a fővárosi energiaszegénység mérséklése, valamint a társasházi és szövetkezeti lakóépületek felújításának támogatása, mint önként vállalt önkormányzati feladatok ellátásán keresztül, fővárosi és kerületi önkormányzati együttműködésen alapuló, a főváros közigazgatási területén található, iparosított technológiával épült épületek („panelek”) komplex energetikai felújításához nyújtott közvetlen támogatás társasházak, valamint lakásszövetkezetek számára.
Részletes indokolás
Az 1. §-hoz 
A tervezetet a támogatási formákat sorolja fel. 
A 2. §-hoz 
A háztartás fogalma a rendelet alapján eddig csak a díjtámogatás vonatkozásában volt definiálva, azonban a rendelet a jövőben a kiegészítő támogatás vonatkozásában is használja. 
A 3. §-hoz 
A Fővárosi Önkormányzat arról döntött, hogy a BKM Budapesti Közművek Nonprofit Zrt.  mint Pályázatlebonyolító útján gondoskodik a Budapesti Zöld Panelprogram megvalósításáról. 
A Budapesti Zöld Panelprogram célja az  energetikai felújítás társasházakban és a lakásszövetkezetekben‍. A fővárosi háztartások több mint 80%-a olyan többlakásos épületekben él, mint a társasházak vagy lakásszövetkezetek. Ezen épületek energetikai korszerűsítése kulcsfontosságú nemcsak a lakók életminősége, hanem a környezet védelme szempontjából is. Egy-egy jól kivitelezett korszerűsítés komoly energiamegtakarítást és költségcsökkentést eredményez, amelyek összeadódva hozzájárulnak a környezettudatos, élhető és kényelmes Budapest megteremtéséhez. A Budapesti Zöld Panelprogram az ingatlanok felújítását a főváros és a kerületek által biztosított vissza nem térítendő támogatással segíti.
A jelen rendelettervezettel a Budapesti Zöld Panelprogramban részt vevő társasházak alacsonyabb jövedelmű társtulajdonosai a lakhatáshoz kapcsolódó – a programban való részvétel miatt átmenetileg megnövekedett – havi kiadásaik megfizetéséhez kíván célzott segítséget nyújtani. 
A támogatás a célbefizetés meghatározott százalékát fedezi a háztartás egy fogyasztási egységre jutó jövedelmének a függvényében.
 
 
A 4–6. §-hoz 
A tervezet a rendelet jogtechnikai pontosítását tartalmazza. 
A 7. §-hoz 
A rendelet hatálybalépéséről rendelkezik. 

